La platja de Gandia acollirà la VIII Sup Race Citrosol aquest cap de setmana
29 juny 2023

## La platja de Gandia acollirà la VIII Sup Race Citrosol aquest cap de setmana29 juny 2023Última actualització: 29 juny 2023

![](../gestion/img/d7eadd6d7bd5578362febf42160df3d2e958ba0544ce28fc3c0edf58ef2ba87e.jpg)  
  

El regidor d'Esports, **Jesús Naveiro**, acompanyat per **Francisco García**, en representació de l'Escola Gandia Surf, han comparegut en roda de premsa per presentar la huitena edició de la **Sup Race Citrosol Gandia** (la sisena que se celebra a Gandia). Aquesta prova està organitzada pel Circuit Mediterrani de Sup Race, compta amb el suport de la Federació de Surf i tindrà lloc el pròxim diumenge 2 de juliol a partir de les 9 hores davant de l'escola de Surf situada a la platja de l'Auir.  
  
Sobre aquesta regata de paddlesurf, l'última de l'estiu, Naveiro ha expressat que «_hi participen un centenar de competidors i competidores procedents de totes les escoles de surf de la Comunitat Valenciana en diferents categories tant masculines com femenines, des dels 8 anys fins a la categoria absoluta passant per amateur_».  
  
D'altra banda, el responsable d'Esports ha explicat la novetat d'enguany: «_Aquest any Gandia és pionera perquè obri una nova categoria per als principiants, que podran començar l'activitat agenollats_». Naveiro també ha agraït la tasca de l'Escola per la seua activitat i implicació alhora que ha valorat la rebaixa de preus en totes les categories.  
  
Per la seua part, García ha reivindicat el paddle surf atés que «_és una activitat molt senzilla i que està de moda per tot arreu de la Comunitat Valenciana, especialment a la zona d'Alacant. Vindrà molta gent d'aquesta part del territori_». A més, ha comentat que «_en el cas dels principiants, com alguns d'ells van aprendre fa dues setmanes i suposem que no tindran el seu paddle, des de l'escola podrem deixar material. Els experts sí que portaran el seu_».  
  
Els preus van des dels 3€ per als més menuts, 10€ per als principiants i 20€ per als superiors. Totes les persones interessades a practicar aquest esport aquàtic poden visitar l'escola de Gandia Surf per conéixer les diverses modalitats aquàtiques, o bé poden visitar la seua pàgina web [gandiasurf.com](http://gandiasurf.com/).

[Twittear](https://twitter.com/share)